אנג'לין סטיקני הול נפטרה מהתקף לב בצפון אנדובר, מסצ'וסטס בגיל 61.
וירג'יניה צ'ריל
וירג'יניה צ'ריל (באנגלית: Virginia Cherrill; נולדה ב-12 באפריל 1908 ונפטרה ב-14 בנובמבר 1996) הייתה שחקנית קולנוע אמריקאית. היא ידועה בעיקר בזכות משחקה כמוכרת הפרחים העיוורת, בסרט אורות הכרך של צ'ארלי צ'פלין.
צ'ירל שיחקה בארבעה עשר סרטי קולנוע עלילתיים, שיצאו לאור בין 1928 לבין 1936. בשנת 1983 היא רואיינה בסרט תעודה אודות צ'פלין. תפקידה בסרט "אורות הכרך" היה תפקידה השני בקולנוע, אך הראשון שעליו היא קיבלה קרדיט.
תחילת דרכה.
צ'ריל נולדה בחווה באילינוי, לאמה בלאנש (לבית וילקוקס) ואביה ג'יימס צ'ריל. היא לא תכננה לפתח קריירה בקולנוע, אך דרך חברתה סו קרול (שנישאה בהמשך לאלן לאד) היא מצאה את דרכה להוליווד. בשיקגו, היא הייתה ידועה בשל כישרון הריקוד וההופעה שלה, וזכתה בפרס "מלכת נשף האמנים", ואף הוזמנה להופיע על במות וודוויל במופע "זיגפילד ורוי" המפורסם, אך דחתה את ההצעה. היא הייתה אז נשואה, לא באושר, ולכן התפתתה להזמנתה של קרול להתחיל מחדש בקליפורניה. שם, היא פגשה את ויליאם רנדולף הרסט, ואחר כך את צ'רלי צ'אפלין, בתחרות איגרוף.
קריירה.
צ'אפלין עד מהרה ליהק את צ'ריל בסרטו "אורות הכרך". הסרט זכה לביקורות חיוביות והצלחה מצד הקהל, אך יחסיה של צ'ריל עם צ'אפלין היו מתוחים. על פי הסרט התיעודי "Unknown Chaplin", הוא פיטר את צ'ריל כשעזבה את הסט כדי להסתפר. צ'אפלין רצה לצלם מחדש את כל הסצנות שלה עם השחקנים ג'ורג'יה הייל, אך הבין שכבר הוציא יותר מדי כסף על ההפקה. בעקבות זאת, הוא הזמין את צ'ריל לחזור לצילומים, והיא ניצלה את ההזדמנות לבקש יותר כסף עבור תפקידה. עם זאת, בראיונות מאוחרים יותר, היא הביעה הערכה גדולה לצ'אפלין, לכישרונו כבמאי ושחקן, והשקעתו ודיוקו בעבודתו.
עוד לפני שיצא "אורות הכרך" לאקרנים, אולפני פוקס המאה ה-20 החתימו את צ'ריל לחוזה צילומים. כשהסרט נהיה להיט, הם ליהקו אותה בסדרת סרטי קול במהלך שנות ה-1930, ביניהם "Girls Demand Excitement" (1931), שהיה אחד מסרטיו הראשונים של ג'ון ויין ככוכב. במאים בעלי שם ביקשו אותה עבור סרטיהם, כולל ג'ון פורד (לסרט "The Brat" משנת 1931) וטוד בראונינג (לסרט "Fast Workers" משנת 1933). היא גם הופיעה בסרט המוזיקלי של ג'ורג' גרשווין, "Delicious" ב-1931. מאוחר יותר, היא נסעה לאנגליה, שם השתתפה בשניים מסרטיו של ג'יימס מייסון, כולל "Troubled Waters" משנת 1936, שהיה לסרטה האחרון. הסרטים המאוחרים יותר שלה לא היו להיטים, והיא החליטה לוותר על קריירת המשחק שלה.
חיים אישיים.
צ'ריל הייתה נשואה ארבע פעמים: בעלה הראשון (1925–1928) היה עורך דין עשיר משיקגו, אירווינג אדלר. בעלה השני היה הכוכב ההוליוודי, קרי גרנט (1934-1935). היא עזבה אותו אחרי שבעה חודשים, בטענה שהיה מכה אותה. נישואיה השלישיים היו לבן אצולה בריטי, ג'ורג' צ'יילד-וילייה, רוזן ג'רזי ה-9, והיא הייתה לרוזנת. הנישואים ארכו בין 1937–1946. במסגרת תפקידה כרוזנת, היא עשתה עבודת צדקה ותמיכה בחיילים במלחמת העולם השנייה. היא לבסוף נישאה לטייס פולני, פלוריאן מרטיני, שהיה חבר ביחידה שהיא טיפלה בה במהלך המלחמה. הם נישאו ב-1948, והוא חזר עמה לארצות הברית, ומצא עבודה בחברת לוקהיד מרטין בסנטה ברברה, שם הם חיו עד מותה ב-1996, בגיל 88.
צ'ריל מונצחת בכוכב, בשדרת הכוכבים של הוליווד.
פיג'ו 908 RC
פיג'ו 908 RC (בצרפתית: Peugeot 908 RC) היא מכונית קונספט בתצורת מכונית סלון, מתוצרת יצרנית הרכב הצרפתית פיג'ו אשר הוצגה בשנת 2006 בתערוכת הרכב של פריז.
פליטת כדור
פליטת כדור היא תאונה המתרחשת כתוצאה משימוש לא זהיר בנשק קל (אקדח, רובה וכו'). בתאונה זו נורה כדור (או צרור כדורים) מבלי שהמחזיק בנשק התכוון לכך. תוצאה קיצונית של תאונה זו היא מוות של אדם שבו פגע הכדור שנפלט.
כלי נשק מצוידים בנצרה, שמטרתה למנוע פליטת כדור. נוהלי החזקת נשק דורשים החזקתו כנצור בכל עת, למעט כאשר מתכוונים לירות בו. נהלים נוספים למניעת פליטת כדור כוללים החזקתו בלתי טעון כאשר אינו משמש בפעילות מבצעית ופריקתו המבוקרת ובדיקתו בתום פעילות מבצעית. בצה"ל הוכנס לשימוש בשנת 2014 מ"ק פורק – התקן פלסטיק למניעת פליטת כדור מנשק.
פליטת כדור כתוצאה מרשלנות עלולה להתרחש בעת טלטולו של כלי נשק כאשר הוא טעון, דרוך ולא נצור, בעת משחק בו בלי ידיעה שיש כדור בבית הבליעה ובנסיבות נוספות.
תכנון לקוי של כלי הנשק עלול לגרום לריבוי אירועי פליטת כדור. במלחמת העולם השנייה גרסאות ראשונות של תת-מקלע "סטן" נודעו בתאונות של פליטת כדור כאשר ה"סטן" נשמט מידי המחזיק בו. המנגנון הפשוט של תת-מקלע "עוזי" בגרסאותיו הראשונות הובילו לריבוי יחסי של תאונות פליטת כדור (ראו עוזי#תקלות).
פליטת כדור עלולה להוביל להעמדה לדין, באשמה הנעה מרשלנות ועד הריגה.
אום שריק
אום שריק (תעתיק מדויק: אֻם שריכְּ. בערבית: أم شريك) הייתה אחת מהצחאבה, בני לווייתו של מוחמד, קבוצת האנשים שהכירו את מוחמד היכרות אישית והיו הראשונים שהכירו בו כנביא. בשנת 620, כשהאסלאם עדיין היה בתחילת דרכו, נהג המעמד השליט במכה לענות אנשים שהתאסלמו במטרה לגרום להם לכפור באסלאם. אום שריק, שהתאסלמה, עמדה שלושה ימים ברצף תחת השמש הקופחת, לא אכלה ולא שתתה.
גפי פה
אצל פרוקי-רגליים, גפי פה הם גפיים סמוכים לפה (לרוב שייכים לאותו פרק של הפה), המסייעים לרוב באכילה. בפרוקי-רגליים שונים, לגפיים אלו יש צורות שונות. אצל יתושות, למשל, גפיים אלו מותאמות להזרקת חומר הרדמה ולמציצת דם. אצל פרפרים בוגרים הן התפתחו לחדק. אצל נמלים פועלות וזחלי פרפרים, אלו לסתות ללעיסה. אצל נמלים לוחמות, אלו לסתות תקיפה, שכבר לא מסייעות באכילה.
בפרוקי-רגליים פרימיטיביים, רוב פרקי הגוף דומים מאוד ורובם מכילים זוג גפיים. אצל פרוקי-רגליים משוכללים יותר, אבולוציונית, לפרקים שונים יש גפיים שונות ולחלקם אין בכלל. כך למשל בחרקים, גוף החרק מתחלק לשלושה - בטן - שלפרקים שלה אין גפיים, חזה - שלשלושה מהפרקים שלו יש רגליים ולעוד שניים כנפיים וראש, שבאחד הפרקים שלו, הגפיים הפכו למחושים ובאחר לגפי פה. חלק מפרקי הראש האחרים בפרוקי הרגליים, ובחרקים בפרט, הפכו לאיברים נוספים המסייעים באכילה. זאת מלבד הפרק שגפיו הפכו לגפי פה.
הרנוש ארשגיאן
הרנוש ארשגיאן (לבית נרגיז, בארמנית: Հերանոյշ (Նարգիզ) Արշակեան; 28 ביולי 1887 - 27 במרץ 1905) הייתה משוררת וסופרת ארמנית.
ביוגרפיה.
הרנוש ארשגיאן נולדה במחוז בשיקטאש של קונסטנטינופול, באימפריה העות'מאנית, בשנת 1887. אביה האגופ, אשר נפטר כשהיא הייתה בת 3, היה פעיל חברתי בולט בקהילה הארמנית. כאשר מלאו לארשגיאן 10 שנים, היא התחילה ללמוד בבית ספר צרפתי לבנות. לאחר שנה וחצי, היא המשיכה את לימודיה בבית הספר הארמני של בשיקטאש. המורים שלה התרשמו מכתיבתה, אך השכלתה הופרעה בשל בעיות בריאות, כשהרופאים הציעו שתחייה מחוץ לעיר. היא עברה לגור בחווה בפאתי ידיקולה, שם שאבה השראה מהסביבה הטבעית. זה היה במהלך השנים האלה שארשגיאן החלה לכתוב שירה.
היא כתבה סדרה של שירים לירים, רומנים, וסיפורים קצרים, שהתפרסמו רק לאחר מותה, ראשית בכתב העת הספרותי "צאגהיג" (פרח). ב-1910, ידידה הראנד נזריאנץ, פרסם ספר על החיים שלה ועל עבודתה, בקונסטנטינופול. מאז, נכללו שיריה וכתביה בספרי לימוד, בכתבי עת, ובאוספים רבים. מספר ספרי שירתה יצאו לאור מטעם המועצה הממלכתית של ארמניה, ב-1956, ומאז פורסמו עוד אוספים של כתיבתה.
ארשגיאן נפטרה משחפת בשנת 1905, בגיל 17.
הפועל חיפה (כדורסל נשים)
הפועל חיפה היא קבוצת כדורסל נשים בבעלות אוהדים המשחקת בליגה הארצית בכדורסל כשבעברה שיחקה בליגת העל בכדורסל נשים ובשיאה זכתה בגביע המדינה בכדורסל לנשים והעפילה 6 עונות ברציפות לגמר גביע המדינה.
היסטוריה.
הקבוצה אשר הייתה כחלק מאגודת הפועל חיפה שהחלה לפעול ב-1924 החלה לשחק בליגת הפועל בחודש ינואר של 1930 ופעלה עד 1940 באופן לא רציף מ-1940 הוקמה מחדש ופעלה ברצף ולאחר מכן ב-1950 החלה הקבוצה לשחק כנגד קבוצות שונות במסגרת מרכז הפועל הארצי ונחשבה לקבוצה איכותית ובין היתר כללה את שחקניות נברת ישראל רעיה ברונשטיין ודבורה רוף קמינר
המעבר לקבוצה מקצוענית.
הקבוצה החלה לפעול באופן מקצועני עם הקמת הליגה לנשים בשנת 1957 והייתה בבעלות עיירת חיפה כחלק מאגודת הפועל בעיר ופעלה עד פירוקה בתחילת שונות ה-2000 בעקבות חובות כלכלים של העיירה וההחלטות על צמצום ההשקעה בקבוצת הספורט העירונית.
תור הזהב של הקבוצה היה בסוף שנות ה-70 ובתחילת שנות ה-80 כאשר במהלכן העפילה הקבוצה לגמר גביע המדינה בכדורסל 7 פעמים, מתוכם 6 פעמים ברציפות בשנים 1977 עד 1983 והעפלה נוספת בשנת 1985.
בעונת 1979 -1980 הוביל המאמן ידי שליין לראשונה את הקבוצה לזכייה בתואר מחזיקת גביע המדינה לאחר שגברה אליצור תל אביב שהייתה מהקבוצות הגדולות והנחשבות באותה התקופה כאשר חיפה מנצחת בתוצאה 86 - 82. במהלך המשחק בלטה שחקנית הקבוצה איתנה טבקרו בת ה-18 כאשר קלעה 32 נק' דבר אשר הוביל לזימונה לנבחרת ישראל שחקנית נוספת שהצטיינה במשחק הייתה שרה זיגלמן יערי שקלעה באותו ערב 26 נק' ו-20 ריב'
הפועל חיפה/מוצקין.
הקבוצה המאוחדת של חיפה ומוצקין שיחקה בליגת העל בין השנים 2002 ל-2006 והשיג השיא שלה היה העפלה לגמר גביע המדינה בעונת 2003 - 2004 בו הפסידה לאחר שתי הארכות לאליצור רמלה
לאחר מספר עונות בהן הייתה הקבוצה בצמרת הליגה היא פורקה בשנית בסיום עונת 2006 - 2007 בה סיימה במקום השלישי, בעקבות קשיי תשלום.